Fostul ministru al Culturii Daniel Barbu s-a stins din viață luni, 18 martie 2024, la vârsta de 67 de ani. Evenimentul a survenit pe fondul unor probleme de sănătate grave, cu care profesorul se confrunta de mai mulți ani. Ce informații se știu până la momentul redactării acestui material.
Profesorul Daniel Barbu, fost ministru al Culturii în Guvernul Victor Ponta, a murit luni, 18 martie 2024. Anunțul a fost făcut de reprezentanții Facultății de Teologie Romano-Catolică din cadrul Universităţii din Bucureşti. Tragica veste a întristat atât mediul profesoral și universitar, cât și mediul politic.
"Vă aducem la cunoștință o veste tristă. Astăzi, 18.03.2024, a trecut la cele veșnice Prof. Daniel Barbu. Născut la data 21 mai 1957 în București, și-a trăit viața sub motto-ul Nil nisi Cruce", au anunțat reprezentanții Facultății de Teologie Romano-Catolică.
Profesorul Daniel Barbu s-a stins din viață ca urmare a unor probleme de natură medicală. Acesta suferea de o formă gravă de cancer de câțiva ani de zile, potrivit mai multor voci din spațiul public. Conducerea Facultății de Teologie a precizat și când va avea loc slujba de înmormântare.
Daniel Barbu va fi condus pe ultimul drum joi, 21 martie 2024. Ceremonia funerară va începe la ora 10:00, la Biserica Sfânta Tereza a Pruncului Isus din București.
"Liturghia de înmormântare se va celebra joi, 21 martie, începând cu ora 10:00 la Biserica Sfânta Tereza a Pruncului Isus din București (Șos. Olteniței 3-5). Să se odihnească în pace! Domnul să-l fericească în patria cerească pentru tot binele făcut în viața pământească", au mai transmis reprezentanții Facultății de Teologie Romano-Catolică.
Daniel Barbu a fost licențiat în istoria artei la Institutul de Artă din București și doctorand în istorie la Universitatea Babeș-Bolyai. A lucrat ca muzeograf la Muzeul de Istorie și Artă din București în perioada 1981-1986, la Oficiul pentru patrimoniul cultural.
În 1987 – 1998 a fost cercetător științific la fostul Institut de Studii Sud-Est Europene al Universității din București, actualmente Academia Română. În perioada 1991 – 1993 a urmat studii doctorale și în teologie, la Universitatea din Fribourg, Elveția.
A revenit apoi în țară, fiind conferențiar universitar la Facultatea de Științe Politice și Administrative în 1993 – 1996. Un an mai târziu a devenit profesor de științe politică. A fost auditor al Școlii de Înalte Studii în Științele Sociale din Paris și, în 1999, a obținut un doctorat în filosofie la București.
În 1999, printr-un ordin de ministru, Daniel Barbu a fost numit conducător de doctorat în științe politice, și confirmat în 2007 de ordinul Ministrului Educației, Cercetării și Tineretului.
Pe plan politic, Daniel Barbu a fost senator de București din partea PNL, ministru al culturii în perioada 21 decembrie 2012 – 12 decembrie 2013 în Guvernul Victor Ponta și profesor al Facultății de Teologie Romano-Catolică, unde a predat Teologie politică, Teologie socială și Istoria Bisericii.